Glasmuseet Ebeltoft
Glasmuseet Ebeltoft er et dansk museum for moderne glaskunst. Det har som hovedformål at vise de seneste tendenser inden for moderne studioglas. Museet rummer mere end 1500 værker, der er skænket eller udlånt af professionelle glaskunstnere fra hele verden.
Glasmuseet Ebeltoft blev oprettet i 1986 på initiativ af glaskunstnerparret Finn Lynggaard og Tchai Munch i samarbejde med Erling Rasmussen, tidligere direktør i den danske tekstilvirksomhed Kvadrat og statsautoriseret revisor, Bent Fredberg.
Museet er indrettet i den tidligere toldkammer- og amtsstuebygning ved havnen i Ebeltoft, opført i 1921 af Hack Kampmann og hans søn Christian Kampmann (1890-1955). Konkurrencen om en ny museumsbygning blev i 1995 vundet af tegnestuen 3xNielsen, og tilbygningen er opført i 2005-2006.